Kuberkraker wat Ed Sheeran se liedjies steel, tronk toe(Foto: Ed Sheeran) ’n Kuberkraker wat onder meer twee liedjies van Ed Sheeran – wat nog nie uitgereik is nie – gesteel het en dit op die donker web verkoop het, is tot 18 maande tronkstraf gevonnis. Adrian Kwiatkowski (23) het die musiek deur Sheeran en 12 liedjies deur die kletsrymer Lil Uzi Vert vir kriptogeldeenhede verruil. BBC berig Kwiatkowski, van Ipswich in Engeland, het daarin geslaag om die liedjies in die hande te kry nadat hy by die kunstenaars se digitale rekeninge ingebreek het. Kwiatkowski het skuld op 19 aanklagte erken, waaronder kopieregskending en die kriminele besit van eiendom. Volgens die polisie in Londen het hy £131 000 (sowat R2,7 miljoen) uit die musiek gemaak wat hy gesteel het. Adrian Kwiatkowski (Foto: Twitter) Dit het in die Ipswich-kroonhof uitgekom dat daar altesaam 565 oudiolêers, insluitend die liedjies deur Sheeran en Vert, op Kwiatkowski se Apple Mac-skootrekenaar gevind is toe dit deur die polisie deursoek is. SkyNews berig die Manhattan-distriksprokureur se kantoor het in 2019 ’n ondersoek van stapel gestuur nadat bestuursmaatskappye van verskeie musikante berig het dat iemand aanlyn, bekend as Spirdark, toegang tot rekeninge verkry en die inhoud verkoop het. Die ondersoek het die e-posadres wat gebruik is om Spirdark se kriptogeldeenheid-rekening op te stel aan Kwiatkowski gekoppel. Die IP-adres van die toestel wat gebruik is om by een van die rekeninge in te breek, is ook as Kwiatkowski se huisadres geïdentifiseer. In September 2019 is Kwiatkowski in hegtenis geneem deur beamptes van die polisie se eenheid vir intellektuele eiendomsmisdaad (PIPCU), wat deel van die polisie in Londen uitmaak. Hulle het op sewe toestelle beslag gelê, onder andere ’n hardeskyf wat 1 263 liedjies – wat nie vrygestel is nie deur 89 kunstenaars – bevat. ’n Dokument wat op die hardeskyf gestoor is, het die metode opgesom wat Kwiatkowski gebruik het om die materiaal te bekom, en bitcoin, wat toe £64 000 (sowat R1,3 miljoen) werd was, is ook gekonfiskeer. Kwiatkowski het aan die polisie erken dat hy die musikante se liedjies gesteel en aanlyn verkoop het en bevestig hy is Spirdark.